Estasyon ng Monumento

Ang Estasyong Monumento ng LRT ay isang estasyon sa Manila LRT (LRT-1).  Katulad ng iba pang mga estasyon ng LRT-1, nakaangat sa lupa ang estasyong Monumento.  Nagsisilbi ang estasyon sa katimugang Caloocan, at ipinangalan ito sa pinakatanyag na palatandaang pook ng Caloocan—ang Monumento Circle—na kinaroroonan ng Bantayog ni Bonifacio na para kay Andrés Bonifacio. Bilang dating hangganan sa LRT-1, tinatawag itong Monumento Terminal.

Matatagpuan ang estasyon sa Abenida Rizal sa Grace Park East, Caloocan. Ito ang pangatlong estasyon para sa mga treng patungo sa Baclaran at panlabing-walong estasyon para sa mga treng patungo sa Roosevelt. Isa rin ito sa tatlong estasyon ng LRT na naglilingkod sa lungsod ng Caloocan, ang mga iba pang estasyon ay Estasyong 5th Avenue at ang ipinapanukalang Estasyong Malvar.

Ang LRTA ay nagdagdag ng isang plataporma sa Monumento para sa mga tren na patungong Balintawak, Roosevelt, at North Avenue.

Sumailalim ang estasyon sa mga pagsasaayos noong Setyembre 2017, at muling pinasinaya noong Pebrero 14, 2018 bilang Estasyon ng Yamaha Monumento, bunga ng pagpasok ng Light Rail Manila Corporation sa isang kasunduan ng karapatan sa pagpapangalan kasama ang Yamaha Motor Philippines.

Mga kalapit na palatandaang pook
Maliban sa Monumento Circle, ang estasyong ito ay malapit din sa mga kilalang gusaling pamilihan at sentrong pamilihan tulad ng Victory Central Mall, Araneta Square Mall, Puregold Monumento, at Parco Supermarket. Ilan pa sa mga lugar na malapit dito ay ang Our Lady of Grace Shrine, Pampublikong Aklatan ng Lungsod ng Caloocan, at Malabon Zoo. Ilan sa mga paaralan na matatagpuan sa paligid ng estasyon ay Manila Central University, De La Salle Araneta University, University of the East Caloocan, St. Gabriel Academy, Philippine Cultural College Annex at Caloocan City Science High School.

Mga kawing pampanlalakbay
Nagsisilbi ang estasyon bilang terminal at transfer point para sa ilang ruta ng bus at dyipni na naglilingkod sa mga lungsod ng Caloocan, Malabon, Navotas at Valenzuela sa pamamagitan ng Daang Samson at Lansangang MacArthur. May mga sariling bus terminal ang mga panlalawigang kompanya ng bus sa labas ng estasyon tulad ng Victory Liner, Baliwag Transit at RJ Express.

May panukala noon na idudugtong ang Sistema ng Metro Rail Transit ng Maynila (MRT-3) sa Monumento, na magbubunga sa pagiging transfer point ng Estasyong Monumento sa pagitan ng LRT-1 at MRT-3. Subalit hindi itinuloy ang mga panukalang ito sa kagustuhan ng isang karugtong ng LRT-1 patungong North Avenue sa parehong ruta ng nakaraang panukala ng MRT-3.

Pagkakaayos ng Estasyon

Talasanggunian

Monumento